พอดีโดนแมวข่วนเมื่อวันที่ 29 ตอนนี้ฉีดยาครบ 3 เข็มแล้วค่ะเหลืออีก 1 เข็มจะครบ 4 ครั้ง ตอนวันที่ 2 เคยโดนข่วนจนเลือดซิบล้างออกด้วยน้ำสะอาดและถูสบู่แล้ว เห็นบอกว่าอยู่ในระหว่างฉีดวัคซีนจะไม่เป็นไร เลยอยากสอบถามอีกว่าในชีวิตประจำวันเราเสี่ยงกับการเป็นพิษสุนัขบ้ามากน้อยแค่ไหนคะ เช่น วันนี้เราเอากล่องข้าวไปให้ที่ร้านขายอาหารใส่อาหาร แต่ดันไปเห็นว่าเค้าเอาฝากล่องวางไว้บนผ้าอะไรซักอย่าง เลยแอบกลัวว่าถ้าจะมีน้ำลายหมาแมวอยู่ แล้วหมาแมวจะเป็นพิษสุนัขบ้ารึเปล่า คือค่อนข้างกังวลใจในการใช้ชีวิตประจำวันมากๆเลยค่ะ
สวัสดีค่ะ การติดเชื้อพิษสุนัขบ้าจากสัตว์สู่คนนั้น จะติดเฉพาะจากสัตว์เลี้ยงลูกด้วยนม และจะติดจากการสัมผัสโดนน้ำลายของสัตว์ เช่น การโดนสัตว์กัด ข่วน หรือถูกเลียปาก เลียตา เลียจมูกโยตรง หรือ เลียโดนบาดแผลต่างๆ ที่ผิวหนังและรวมไปถึงการสัมผัสกับเนื้อเยื่อสมองหรืออวัยวะที่มีเนื้อเยื่อประสาทของสัตว์ผ่านผิวหนังที่มีบาดแผล ส่วนการสัมผัสทางอ้อมนั้น โอกาสติดเชื้อแทบไม่เกิดขึ้น เนื่องจากเมื่อเชื้อไวรัสออกนอกร่างกายสัตว์ ก็จะตายภายในไม่นาน อีกทั้งหากโดนสบู่ ผงซักฟอก สารเคมีต่างๆ รวมถึงน้ำที่มีคลอรีน ก็จะตายภายในทันที นอกจากนี้ยังไม่เคยมีรายงานผู้ที่เสียชีวิตจากการไม่สัมผัสกับสัตว์โดยตรง ยกเว้นมีรายงานการติดเชื้อผ่านทางกายหายใจเอาละอองที่มีเชื้อโรคอยู่ คือ การเข้าไปในถ้ำที่มีค้างคาวอยู่กันเป็นล้านๆตัวและรายงานว่ามีผู้ป่วยที่ติดเชื้อพิษสุนัขบ้าจากการเปลี่ยนถ่ายกระจกตาและเปลี่ยนถ่ายอวัยวะอื่นๆ ซึ่งอาจเกิดจากผู้ป่วยเป็นโรคพิษสุนัขบ้าแต่ไม่ได้รับการวินิจฉัยในตอนแรก